Hans Krag

Hans Krag (født 14. desember 1904 i Christiania (Oslo), død 27. januar 1984 på Lastad i Søgne) var en norsk forfatter, oversetter og heraldiker.
Hans Krag var sønn av dikteren Thomas Peter Krag, og bror til slavisten Erik Krag. Professor Claus Krag er sønn av Hans Krag.

Hans Krag startet sitt yrkesliv som forretningsmann i forskjellige bransjer. Han opprettet sitt eget forlag i 1932, og var senere forlagskonsulent i Aschehoug forlag, Oslo, selv om han bodde i Drøbak og fra 1952 i Søgne.

Hans Krag oversatte flere bøker, bl.a. av den engelsk-språklige kinesiske forfatteren Lin Yutang, og den engelske forfatteren William Makepeace Thackerays bok The Book of Snobs. Hans egen skjønnlitterære debut var romanen Efter morderen, Jacob!, som kom ut på Aschehoug forlag i 1931.

Hans Krag er kjent for sine skriftlige arbeider om heraldikk og genealogi. Han utga det sentrale verket «Norsk heraldisk mønstring fra Frederik IV's regjeringstid 1699–1730», Drøbak 1942 – Kristiansand S 1955. Han hadde da gjennom flere år samlet inn de våpenskjoldene fra norske embetsmenn og bønder, som er gjengitt i dette verket. Våpnene hentet han fra segl i offentlige arkiver, og han  utførte selv alle våpentegningene i en forenklet og heraldisk stil.

Hans Krag var det første norske redaksjonsmedlemmet for det skandinaviske  Heraldisk Tidsskrift, som utgis i København. Han kom inn i redaksjonen allerede fra tidsskriftets første hefte i 1960, og var med helt til sin død. Han skrev flere viktige artikler i tidsskriftet, bl.a. om Ludvig Holbergs våpen, samt om segl, bumerker og tømmermerker. Han utga også fire trykte blad med egne våpentegninger, under tittelen «Våben av utvalgte norske segl fra 1650–1700», Drøbak 1950.

Hans Krag var det første norske medlem av L'Académie Internationale d'Héraldique.

Hans slektshistoriske arbeider er særlig om slekten Angell, hans egen slekt Krag, og Fred. Olsens slekt fra Hvitsten.

 Segltegninger fra Norsk Heraldisk Mønstring 

 Oversettelser 
 Lobagola. En innfødt afrikaners egen historie.; H. Aschehoug & Co. (W. Nygaard), Oslo 1931.
 E. Phillips Oppenheim: Felice (roman); H. Aschehoug & Co. (W. Nygaard), Oslo 1932. Omslagsillustratør: Gunnar Gjerding
 Henry Fielding: Jonathan Wild den store; H. Aschehoug & Co. (W. Nygaard). Oslo 1932
 Mahatma Gandhi: Gandhi. Hans egen historie. "Utgitt ved C. F. Andrews". Oslo 1932
 Martyn Wyndham: De forsvunnes klubb, Oslo 1932
 Martyn Wyndham: Den mystiske Mr. Garland; H. Aschehoug & Co. (W. Nygaard), Oslo 1932
 Vibeke Malthe-Bruun: Kim - utdrag av en dødsdømt dagbok og brev. Jacob Dybwads forlag, Oslo 1946.

 Egne utgivelser 
 Skjønnlitteratur 
 Efter morderen, Jacob! H. Aschehoug & Co. (W. Nygaard), Oslo 1931
 Døden bytter rolle (kriminalroman) Av Hans Elmer (psevdonym for Hans Krag og Elmer Jegersberg), 1946

 Heraldikk og slektsforskning 
 Slegten Krag fra Trøndelag 1944. Trykt i 75 nummererte eksemplarer.
 Norsk Heraldisk Mønstring fra Frederik IVs regjeringstid 1699-1730'. Drøbak 1942 (i hefteform), nyutgivelse 1955 (innbundet).

Digitalisert
 Norsk heraldisk mønstring : fra Fredrik IV's regjeringstid 1699-1730. H. 15/16, Drøbak, 1951.
 Norsk heraldisk mønstring : fra Fredrik IV's regjeringstid 1699-1730. H. 17/18, Drøbak, 1953.
 Norsk heraldisk mønstring : fra Fredrik IV's regjeringstid 1699-1730. H. 19/20, Drøbak, 1955.

 Litteratur om Hans Krag 
 Nekrolog over Hans Krag, skrevet av Harald Nissen i Heraldisk Tidsskrift nr 51, København mars 1985, side 38.

 Eksterne lenker 
 Katalog til arkiv etter Hans Krag hos Statsarkivet i Kristiansand

Kategori:Norske heraldikere
Kategori:Norske oversettere
Kategori:Personer fra Oslo
Kategori:Fødsler i 1904
Kategori:Dødsfall i 1984